**โรลส์-รอยซ์**

**ข้อมูลสำหรับสื่อมวลชน**

**โรลส์-รอยซ์ มอเตอร์ คาร์ส กับความสมบูรณ์แบบในทุกมิติ**

20 พฤษภาคม 2563, กู๊ดวูด

* โรลส์-รอยซ์ มอเตอร์ คาร์ส นำเสนอรถจำลองขนาด 1:8 ของรุ่น ‘คัลลิแนน’
* รายละเอียดเหมือนคันจริงทุกประการ
* ลูกค้าสามารถปรับแต่งรายละเอียดของรถจำลอง ให้เหมือนกับ คัลลิแนน ของตน หรือจะสร้างผลงานศิลปะที่มีเอกลักษณ์ขึ้นใหม่ก็สามารถทำได้

เซอร์เฮนรี่ รอยซ์ กล่าวว่า “รายละเอียดเล็กๆ ก่อให้เกิดความสมบูรณ์แบบ แต่ความสมบูรณ์แบบไม่ใช่เรื่องเล็กๆ” ด้วยแนวคิดนี้ โรลส์-รอยซ์ มอเตอร์ คาร์ส ได้นำเสนอรถจำลองรุ่น คัลลิแนน ยนตรกรรมอเนกประสงค์ดาวเด่นของแบรนด์

เมื่อความรื่นรมย์ของการได้ขับรถยนต์ถูกจำกัด เนื่องจากการระบาดของไวรัสโควิด-19 ความหรูหราของสิ่งละอันพันละน้อยอื่นๆ ในชีวิต จึงได้มีโอกาสขยับขึ้นมาอยู่ข้างหน้าบ้าง โดยปัจจุบัน ลูกค้าสามารถผ่อนคลายอยู่ในที่พักอาศัย พร้อมเพลิดเพลินไปกับรถจำลองของแท้ขนาด 1:8 ของ โรลส์-รอยซ์ คัลลิแนน ที่เก็บทุกรายละเอียดด้วยความสมบูรณ์แบบที่สุด

เหนือชั้นกว่ารถโมเดลทั่วไป เพราะ คัลลิแนน จำลองผ่านการสรรค์สร้างด้วยมืออย่างประณีตบรรจง พร้อมส่วนประกอบกว่า 1,000 ชิ้น ให้มีรายละเอียดครบถ้วนตามที่ลูกค้ากำหนด ซึ่งทั้งหมดอาจใช้เวลาถึง 450 ชั่วโมง หรือกว่า 18 วัน ซึ่งนับว่าเกินครึ่งของเวลาที่ใช้ในการผลิต โรลส์-รอยซ์ คัลลิแนน ณ Home of Rolls-Royce ที่กู๊ดวูด เวสต์ซัสเซ็กซ์

รถจำลองผ่านการพ่นสีด้วยมือ โดยใช้สีของโรลส์-รอยซ์ พร้อมขัดแต่งให้สวยงามตามข้อกำหนดอันเคร่งครัด รวมถึงเส้นโค้ชไลน์ ที่ถูกวาดด้วยขนแปรงชั้นเลิศแบบเดียวกับรถจริง โดยลูกค้าสามารถเลือกสีตัวถังได้จากคลังสีของ โรลส์-รอยซ์ ที่มีให้เลือกกว่า 40,000 เฉด หรือจะสั่งเป็นสีพิเศษตามความต้องการก็ได้ นอกจากนั้น ระบบไฟส่องสว่างรอบคันก็สามารถเปิด-ปิด ด้วยรีโมทคอนโทรลของ คัลลิแนน ขณะที่ใต้ฝากระโปรงมีเครื่องยนต์เบนซินทวินเทอร์โบ วี12 สูบ 6.75 ลิตร ที่ถอดแบบจากของจริงทุกกระเบียดนิ้ว

เมื่อเปิดประตูโค้ชดอร์ ก็จะพบกับป้ายโลหะส่องสว่างบริเวณกาบประตู นำสายตาสู่ห้องโดยสารที่ออกแบบและผลิตด้วยวัสดุ ทักษะ และความใส่ใจในรายละเอียด ส่งผลให้ คัลลิแนน เปี่ยมความหรูหรา จากงานปักบริเวณหมอนรองศีรษะ งานที่ผลิตจากไม้ ไปจนถึงการเดินตะเข็บบนเบาะ ผลงานสั่งผลิตพิเศษเหล่านี้ ช่วยให้ลูกค้าสามารถสั่งผลิตรถจำลองตามแบบรถจริงของพวกเขาด้วยรายละเอียดอันน่าทึ่ง หรือแม้แต่การสรรสร้าง คัลลิแนน ตามจินตนาการ เพื่อเป็นหนึ่งในคอลเลกชั่นในอนาคตก็สามารถทำได้

รถจำลองอยู่ในกล่องที่เป็นเสมือนตู้โชว์ความยาวเกือบหนึ่งเมตร ตั้งอยู่บนฐานสีดำเงาเหนือแท่นวางยกระดับ เพื่อให้ชมได้จากทุกมุม และสามารถเปิดแผ่นอะคริลิกเพื่อชมรายละเอียดของประตู ช่องเก็บสัมภาระ และเครื่องยนต์ได้อย่างละเอียด

มร.ทอร์สตัน มูลเลอร์-ออทเวิส ประธานเจ้าหน้าที่บริหาร โรลส์-รอยซ์ มอเตอร์ คาร์ส กล่าวว่า “รถจำลองนำเสนอมิติใหม่ให้กับปรัชญา ‘Effortless, Everywhere’ ของ คัลลิแนน ซึ่งปัจจุบันยนตรกรรมอเนกประสงค์สุดหรู กำลังจอดพักสบายๆ ท่ามกลางสภาพแวดล้อมอันสงบเงียบในบ้านของผู้ครอบครอง เช่นเดียวกับการโลดแล่นใปในภูมิประเทศอันท้าทายและโหดร้ายที่สุดของโลก” เขากล่าวต่อไปว่า “รถจำลองนี้แสดงให้เห็นและเตือนใจเราในฐานะองค์กรว่า ‘การสร้างแรงบันดาลใจเพื่อความยิ่งใหญ่’ คือ หลักการที่นำไปใช้ได้กับการรังสรรค์ทุกระดับ ไม่เฉพาะสิ่งที่มีขนาดใหญ่ แต่อยู่ในทุกอย่างที่เราทำ รวมไปถึงผลิตภัณฑ์ที่มีรายละเอียดและขนาดเล็กที่สุด”

++++++++++

**ข้อมูลเพิ่มเติม**

**ข่าวประชาสัมพันธ์ รวมถึงรูปภาพความละเอียดสูงและคลิปวิดีโอ สามารถดาวน์โหลดได้**จากเว็บไซต์ [PressClub](http://www.press.rolls-roycemotorcars.com/)

ติดต่อทีมงานฝ่ายการสื่อสารของ **โรลส์-รอยซ์ มอเตอร์ คาร์ส ได้ทั้งทาง** [ทวิตเตอร์](https://twitter.com/rollsroycemedia) **และ** [อินสตาแกรม](https://www.instagram.com/rollsroycemedia/)

**Contacts:**

**Thailand**

บุศราพร เจริญกุลศักดิ์ +668 1665 1995 bussaraporn.c@rrmcapac.com

ธาร สุขานุศาสน์ +666 5525 5710 tarn.suk@mgc-asia.com

**Regional (Asia Pacific – Central)**

Helpdesk +65 9017 6272 \* info@rrmcapac.com

 +668 3076 6196

Hal Serudin +65 6838 9675 hal.serudin@rolls-roycemotorcars.com
*\*whatsapp*